**Kolektívna zmluva na rok 2021**

 **uzatvorená dňa 1. 3. 2021 medzi zmluvnými stranami:**

 **Základnou organizáciou Odborového zväzu pracovníkov školstva a vedy na Slovensku pri Základnej škole s materskou školou, Krtíšska 26, 991 22 Bušince, IČO: 42311101, zastúpenou PaedDr. Evou Cirbusovou, splnomocnencom na kolektívne vyjednávanie a uzatvorenie kolektívnej zmluvy podľa článku 3 stanov základnej organizácie a na základe splnomocnenia zo dňa 11. 12. 2020 (ďalej Odborová organizácia)**

 **a**

**Základnou školou so sídlom v Bušinciach, Krtíšska 26, 991 22 Bušince,**

**IČO: 37831801, zastúpenou Mgr. Danou Strhárovou, riaditeľkou školy**

**(ďalej zamestnávateľ)**

**nasledovne:**

 **Prvá časť**

 ***Úvodné ustanovenia***

 ***Článok 1***

 ***Spôsobilosť zmluvných strán na uzatvorenie kolektívnej zmluvy***

(1) Odborová organizácia má právnu subjektivitu podľa zákona číslo 83/1990 Zb. o združovaní občanov v znení neskorších predpisov. Oprávnenie rokovať a uzatvoriť túto kolektívnu zmluvu vyplýva z článku č. 3 stanov odborovej organizácie a zo splnomocnenia zo dňa 11. 12. 2020, ktorým výbor odborovej organizácie, jej štatutárny orgán, splnomocnil na rokovanie a uzatvorenie kolektívnej zmluvy pani PaedDr. Evu Cirbusovú, predsedu odborovej organizácie. Splnomocnenie zo dňa 11. 12. 2020 tvorí prílohu č. 1 tejto kolektívnej zmluvy.

(2) Zamestnávateľ má právnu subjektivitu založenú zriaďovacou listinou zo dňa 1. 7. 2003. Oprávnenie zástupcu zamestnávateľa rokovať a uzatvoriť túto kolektívnu zmluvu vyplýva z jeho funkcie riaditeľa školy, štatutárneho orgánu zamestnávateľa.

Ak je obec zamestnávateľom je potrebné dať namiesto slov „založenú zriaďovacou listinou“ slová „na základe zákona č. 369/1990 Zb. o obecnom zriadení“ a namiesto „riaditeľa školy“ označiť funkciu štatutárneho orgánu zamestnávateľa.

(3) Na účely tejto kolektívnej zmluvy sa môže používať na spoločné označenie odborovej organizácie a zamestnávateľa označenie "zmluvné strany", namiesto označenia kolektívna zmluva skratka "KZ", namiesto označenia Zákonník práce skratka "ZP", zákona o odmeňovaní niektorých zamestnancov pri výkone práce vo verejnom záujme skratka "OVZ", zákon o výkone práce vo verejnom záujme "ZOVZ".

***Článok 2***

 ***Uznanie odborovej organizácie a zamestnávateľa***

(1) Zamestnávateľ uznáva v zmysle § 231 ods. 1 ZP, ako svojho zmluvného partnera na uzatvorenie tejto KZ odborovú organizáciu.

(2) Zmluvné strany sa zaväzujú, že nebudú v budúcnosti počas účinnosti tejto KZ spochybňovať vzájomné oprávnenie vystupovať ako zmluvná strana tejto KZ.

 ***Článok 3***

 ***Pôsobnosť, platnosť a účinnosť kolektívnej zmluvy***

(1) Táto KZ upravuje pracovné podmienky a podmienky zamestnávania, individuálne a kolektívne vzťahy medzi zamestnávateľom a jeho zamestnancami a práva a povinnosti zmluvných strán.

(2) Táto KZ je záväzná pre zmluvné strany a zamestnancov, ktorí sú u zamestnávateľa v pracovnom pomere. KZ sa nevzťahuje na zamestnancov zamestnávateľa, ktorí u neho pracujú na dohodu o vykonaní práce, na dohodu o brigádnickej práci študentov a na dohodu o pracovnej činnosti.

 (3) Táto KZ nadobúda platnosť dňom podpisu zmluvnými stranami. Kolektívna zmluva sa uzatvára na rok 2021, nadobúda účinnosť 1. januára 2021 a končí 31. decembra 2021.

***Článok 4***

 ***Zmena kolektívnej zmluvy***

(1) KZ a jej rozsah sa môžu meniť len po dohode jej zmluvných strán, na základe písomného návrhu na zmenu KZ jednou zo zmluvných strán. Dohodnuté zmeny sa označia ako „dodatok ku KZ“ a číslujú sa v poradí v akom sú uzatvorené.

(2) Zmluvné strany sa zaväzujú dodatkom ku KZ zmeniť do budúcna (teda nie retroaktívne) ustanovenia KZ, ktoré zakladajú finančné nároky, t. j. články 7, 9, 10 a 27 a to v závislosti od prideleného rozpočtu prideleného zamestnávateľovi. Zmluvné strany môžu po vzájomnej dohode dodatkom k tejto KZ zmeniť aj iné ustanovenia tejto KZ bez obmedzenia.

***Článok 5***

 ***Archivovanie kolektívnej zmluvy***

Zmluvné strany uschovajú túto KZ po dobu 5 rokov od skončenia jej účinnosti.

 ***Článok 6***

 ***Oboznámenie zamestnancov s kolektívnou zmluvou***

(1) Zamestnávateľ sa zaväzuje po podpísaní KZ túto rozmnožiť a v dvoch rovnopisoch ju doručiť predsedovi odborovej organizácie v lehote 10 dní od jej podpísania.

(2) Odborová organizácia sa zaväzuje zabezpečiť oboznámenie zamestnancov zamestnávateľa s obsahom tejto KZ do 15 dní od jej doručenia. Termín stretnutia určí odborová organizácia, kedže sa zaviazala oboznámiť zamestnancov. Z oboznámenia s obsahom KZ sa vyhotoví zápisnica, ktorej príloha bude prezenčná listina oboznámených zamestnancov. Odborová organizácia sa zaväzuje poskytnúť svojmu členovi na základe jeho písomnej žiadosti kópiu tejto KZ do 3 dní od požiadania.

(3) Novo prijímaných zamestnancov do pracovného pomeru oboznámi zamestnávateľ  s touto KZ v rámci plnenia povinností v zmysle §-u 47 ods. 2 ZP.

 **Druhá časť**

 ***Individuálne vzťahy, právne nároky a práva zamestnancov z kolektívnej zmluvy***

 ***Článok 7***

 ***Príplatky, odmeny a náhrady za pohotovosť***

**1. Príplatok za riadenie**

 (1) Percentuálny podiel príplatku za riadenie riaditeľovi určí zriaďovateľ v rámci rozpätia uvedeného v prílohe OVZ č. 6.

 (2) Príplatok za riadenie vedúcemu zamestnancovi určí riaditeľ v rámci rozpätia percentuálneho podielu z platovej tarify najvyššieho platového stupňa platovej triedy, do ktorej je zaradený, a vedúcemu pedagogickému zamestnancovi v rámci rozpätia percentuálneho podielu z platovej tarify platovej triedy a pracovnej triedy, do ktorej je zaradený, zvýšenej o 14 %, s prihliadnutím na náročnosť riadiacej práce a v závislosti od kvality riadenia jemu zvereného organizačného útvaru a podriadených zamestnancov. Rozpätie percentuálneho podielu podľa stupňa riadenia a pôsobnosti zamestnávateľa je uvedené v prílohe č. 6 OVZ.

**2. Príplatok za výkon špecializovanej činnosti**

 Zamestnávateľ vyplatí zamestnancovi, za výkon špecializovanej činnosti príplatky nasledovne:

a) pedagogickému zamestnancovi za činnosť triedneho učiteľa, ak túto činnosť vykonáva v jednej triede, príplatok v sume 5 % platovej tarify platovej triedy a pracovnej triedy, do ktorej je zaradený, zvýšenej o 14 %,

b) pedagogickému zamestnancovi za činnosť uvádzajúceho pedagogického zamestnanca, ak túto činnosť vykonáva u jedného začínajúceho pedagogického zamestnanca, príplatok v sume 4 % platovej tarify platovej triedy a pracovnej triedy, do ktorej je zaradený, zvýšenej o 14 %,

c) pedagogickému zamestnancovi za činnosť uvádzajúceho pedagogického zamestnanca, ak túto činnosť vykonáva u dvoch alebo u viacerých začínajúcich pedagog. zamestnancov, príplatok v sume 8 % platovej tarify platovej triedy a pracovnej triedy, do ktorej je zaradený, zvýšenej o 14 %.

**3. Príplatok za prácu vo sviatok**

 Zamestnávateľ vyplatí zamestnancovi za hodinu práce vo sviatok príplatok v sume 100 % hodinovej sadzby jeho funkčného platu (§18 OVZ).

**4. Plat za prácu nadčas**

 Zamestnávateľ vyplatí zamestnancovi za hodinu práce nadčas hodinovú sadzbu jeho funkčného platu zvýšenú o 30 % (§19 OVZ).

**5. Osobný príplatok**

(1) Zamestnávateľ sa zaväzuje využívať účel osobného príplatku na ocenenie mimoriadnych osobných schopností, dosahovaných pracovných výsledkov zamestnanca alebo za vykonávanie prác zamestnancom nad rámec jeho pracovných povinností. O výške osobného príplatku rozhodne riaditeľ na základe písomného návrhu príslušného vedúceho zamestnanca (§ 10 OVZ).

(2) Na účel osobných príplatkov vyčlení zamestnávateľ v rozpočte finančné prostriedky vo výške najmenej 6 % zo súhrnu hrubých miezd alebo platov zúčtovaných zamestnancom na výplatu za kalendárny rok.

(3) Za účelom objektívneho určovania osobného príplatku zamestnávateľ bude zohľadňovať pri jeho priznaní kritéria, ktoré tvoria prílohu tejto KZ.

(4) Zamestnancovi môže zamestnávateľ odobrať priznaný osobný príplatok len z dôvodu zhoršenia pracovných výsledkov alebo ak pominú dôvody, pre ktoré mu bol osobný príplatok priznaný (nespĺňa kritéria alebo podmienky).

 **6.** **Príplatok za profesijný rozvoj pedagogického a odborného zamestnanca**

* 1. Pedagogickému zamestnancovi a odbornému zamestnancovi patrí príplatok za profesijný rozvoj v sume
1. 6 % z platovej tarify platovej triedy a pracovnej triedy, do ktorej je zaradený, za úspešné absolvovanie rozširujúceho štúdia podľa osobitného predpisu,
2. 12 % z platovej tarify platovej triedy a pracovnej triedy, do ktorej je zaradený, za úspešné absolvovanie štátnej jazykovej skúšky podľa osobitného predpisu,
3. 3 % z platovej tarify platovej triedy a pracovnej triedy, do ktorej je zaradený, za úspešné absolvovanie špecializačného vzdelávania podľa osobitného predpisu,
4. 3 % z platovej tarify platovej triedy a pracovnej triedy, do ktorej je zaradený, za úspešné absolvovanie inovačného vzdelávania podľa osobitného predpisu.
	1. Príplatok za profesijný rozvoj podľa odseku 1 zamestnávateľ prizná na dobu siedmich rokov najviac v sume 12 % z platovej tarify platovej triedy a pracovnej triedy, do ktorej je pedagogický zamestnanec alebo odborný zamestnanec zaradený, z toho najviac v sume 9 % za profesijný rozvoj podľa odseku 1 písm. d).
	2. Príplatok za profesijný rozvoj podľa odseku 1 zamestnávateľ prizná od prvého dňa kalendárneho mesiaca nasledujúceho po mesiaci, v ktorom pedagogický zamestnanec a odborný zamestnanec požiadal o priznanie príplatku za profesijný rozvoj. Príplatok za profesijný rozvoj sa určí pevnou sumou zaokrúhlenou na 50 eurocentov nahor.
	3. Riaditeľovi školy, riaditeľovi školského zariadenia, riaditeľovi zariadenia sociálno-právnej ochrany detí a sociálnej kuratelya riaditeľovi zariadenia sociálnych služiebprizná príplatok za profesijný rozvoj zriaďovateľ.
	4. Zamestnávateľ príplatok za profesijný rozvoj pedagogickému zamestnancovi a odbornému zamestnancovi odoberie alebo zníži od prvého dňa nasledujúceho po uplynutí siedmich rokov od jeho priznania.
	5. Príplatok za profesijný rozvoj nepatrí pedagogickému zamestnancovi a odbornému zamestnancovi, ktorý nespĺňa kvalifikačné predpoklady na výkon pracovnej činnosti podľa osobitného predpisu.
	6. Príplatok za profesijný rozvoj nepatrí začínajúcemu pedagogickému zamestnancovi a začínajúcemu odbornému zamestnancovi.
	7. Pri zmene zamestnávateľa postupuje nový zamestnávateľ pri priznávaní príplatku za profesijný rozvoj pedagogickému zamestnancovi alebo odbornému zamestnancovi podľa odseku 1 a zohľadňuje dobu podľa odseku 2 uplynutú u predchádzajúceho zamestnávateľa.
	8. Kreditový príplatok priznaný pedagogickému zamestnancovi alebo odbornému zamestnancovi podľa predpisov účinných do 31. augusta 2019 sa považuje za príplatok za profesijný rozvoj a vypláca sa do 31. augusta 2026.

**7. Príplatok začínajúceho pedagogického zamestnanca**

(1) Začínajúcemu pedagogickému zamestnancovi patrí príplatok začínajúceho pedagogického zamestnanca.

(2) Príplatok sa poskytuje mesačne vo výške 6% z platovej tarify platovej triedy a pracovnej triedy, do ktorej je pedagogický zamestnanec zaradený.

(3) Príplatok sa poskytuje po dobu zaradenia pedagogického zamestnanca do kariérového stupňa začínajúci pedagogický zamestnanec. Príplatok sa určí pevnou sumou zaokrúhlenou na 50 eurocentov nahor.

**8. Príplatok za prácu so žiakmi so zdravotným znevýhodnením alebo so žiakmi zo sociálne znevýhodneného prostredia**

(1) Zamestnávateľ poskytne príplatok učiteľovi za výkon pedagogickej činnosti v triede základnej školy s najmenej 30% individuálne začlenenými žiakmi so zdravotným znevýhodnením alebo so žiakmi zo sociálne znevýhodneného prostredia z celkového maximálneho počtu žiakov v triede podľa osobitného predpisu, ak v triede nepôsobí asistent učiteľa.

(2) Výšku poskytovania príplatku podľa odseku 1 upraví zamestnávateľ vo vnútornom predpise školy v závislosti od počtu

a) hodín týždennej priamej vyučovacej činnosti učiteľa v triede; najmenej 4 hodiny týždenne,

b) žiakov so zdravotným znevýhodnením a zo sociálne znevýhodneného prostredia v triede a

c) tried podľa odseku 1, v ktorých vykonáva priamu vyučovaciu činnosť.

(3) Príplatok podľa odseku 1 je najviac 5 % z platovej tarify 9. platovej triedy prvej pracovnej triedy mesačne. Príplatok sa určí pevnou sumou zaokrúhlenou na 50 eurocentov nahor.

**9. Odmena za pracovné zásluhy pri dosiahnutí päťdesiat rokov veku**

Zamestnávateľ sa zaväzuje, ak rozhodne, že sa vyplatí zamestnancovi odmena za pracovné zásluhy pri dosiahnutí 50 rokov veku, priznať mu sumu vo výške jeho funkčného platu (§ 20 ods.1 písm. c/ OVZ) a pri dosiahnutí 60 rokov veku, priznať mu sumu vo výške 100 €, ak odpracoval u zamestnávateľa 10 rokov, zo mzdových prostriedkov.

 ***Článok 8***

 ***Výplata platu, preddavku na mzdu a zrážky z platu***

 (1) Zamestnávateľ sa zaväzuje uskutočniť výplatu platu raz mesačne. Termín splatnosti platu je najneskôr v 15. deň po ukončení predchádzajúceho mesiaca.

(2) Zamestnávateľ sa zaväzuje plat zasielať na osobné účty zamestnancom, ktoré si zriadili v peňažných ústavoch podľa vlastného výberu tak, aby bol plat pripísaný na účet zamestnanca najneskôr v deň výplaty podľa predchádzajúceho odseku.

(3) Zamestnávateľ sa zaväzuje na požiadanie zamestnanca alebo na základe dohody o zrážkach z platu, časti mzdy určené zamestnancom poukazovať aj na viac účtov, ktoré si zamestnanec sám určil. (§ 130 ods.8 ZP).

(4) Zamestnávateľ sa zaväzuje vo výplate platu za mesiac november upraviť výšku osobných príplatkov zamestnancom tak, aby sa po zohľadnení mzdových prostriedkov na mesiac december 2021 vyčerpal celý ročný mzdový fond.

 ***Článok 9***

***Odstupné a odchodné***

1. Zamestnávateľ bude minimálne jeden mesiac vopred informovať zástupcov zamestnancov o organizačných alebo racionalizačných zmenách, ktoré súvisia s uvoľňovaním zamestnancov.

Zamestnávateľ a zástupcovia zamestnancov sa zhodujú v tom, že vo všetkých prípadoch znižovania počtu zamestnancov bude prihliadnuté:

a) ku kvalifikačným predpokladom, nadobudnutej praxi a schopnostiam zamestnanca,

b) k ochrane nasledovných kategórií zamestnancov s odkazom na písmeno a)

- osamelí a tí, ktorí sa starajú o deti do 15. rokov veku,

- zamestnanci nad 50 rokov, ak u nich neprichádza do úvahy nárok na riadny starobný dôchodok.

2. Zamestnávateľ vyplatí zamestnancovi, s ktorým skončil pracovný pomer **výpoveďou** alebo dohodou z dôvodov uvedených v § 63 ods. l písm. a) alebo písm. b) Zákonníka práce, alebo z dôvodu, že zamestnanec stratil vzhľadom na svoj zdravotný stav podľa lekárskeho posudku, odstupné a to najmenej vo výške:

a) dvoch funkčných platov, ak pracovný pomer zamestnanca trval najmenej dva roky a menej ako päť rokov,

b) troch funkčných platov, ak pracovný pomer zamestnanca trval najmenej päť rokov a menej ako desať rokov,

c) štyroch funkčných platov, ak pracovný pomer zamestnanca trval najmenej desať rokov a menej ako dvadsať rokov,

d) päť funkčných platov, ak pracovný pomer zamestnanca trval najmenej dvadsať rokov.

3. Zamestnávateľ vyplatí zamestnancovi, s ktorým skončil pracovný pomer **dohodou** z dôvodov uvedených v § 63 ods. l písm. a) alebo písm. b) Zákonníka práce, alebo z dôvodu, že zamestnanec stratil vzhľadom na svoj zdravotný stav podľa lekárskeho posudku, odstupné a to najmenej vo výške:

a) dvoch funkčných platov, ak pracovný pomer zamestnanca trval menej ako dva roky,

b) troch funkčných platov, ak pracovný pomer zamestnanca trval najmenej dva roky a menej ako päť rokov,

c) štyroch funkčných platov, ak pracovný pomer zamestnanca trval najmenej päť rokov a menej ako desať rokov,

d) päť funkčných platov, ak pracovný pomer zamestnanca trval najmenej desať rokov a menej ako dvadsať rokov,

e) šesť funkčných platov, ak pracovný pomer zamestnanca trval najmenej dvadsať rokov.

 4. Zamestnancovi patrí pri prvom skončení pracovného pomeru po vzniku nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70%, odchodné najmenej v sume dvojnásobku jeho funkčného platu, ak požiada o poskytnutie uvedeného dôchodku pred skončením pracovného pomeru alebo do desiatich pracovných dní po jeho skončení.
5. Zamestnancovi patrí pri skončení pracovného pomeru odchodné najmenej v sume dvojnásobku jeho funkčného platu, ak mu bol priznaný predčasný starobný dôchodok na základe žiadosti podanej pred skončením pracovného pomeru alebo do desiatich dní po jeho skončení.

6. Odchodné zamestnancovi patrí len od jedného zamestnávateľa.

7. Zamestnávateľ nie je povinný poskytnúť zamestnancovi odchodné, ak sa pracovný pomer skončil podľa § 68 ods. 1 ZP.

 ***Článok 10***

###  ***Príspevok na doplnkové dôchodkové poistenie a sporenie***

### 1. Zamestnávateľ sa zaväzuje za svojho zamestnanca, ktorý je zúčastnený na DDS mesačne platiť a odvádzať do poisťovne príspevok na doplnkové dôchodkové poistenie za podmienok, v sume:

 - zamestnanec do 50 rokov........12 €,

 - zamestnanec nad 50 rokov... .. 17 €.

2. Zamestnávateľ sa zaväzuje, že zmenu dohodnutej sumy príspevku na DDP v zamestnávateľskej zmluve pre zamestnancov prerokuje s odborovou organizáciou a dohodne so zamestnancom.

 ***Článok 11***

 ***Odmeňovanie zamestnancov - platové podmienky***

 ***Určenie platu zamestnancom nezávisle od dĺžky praxe***

1. Odmeňovanie zamestnancov vykonávajúcich práce vo verejnom záujme sa vykonáva v zmysle zákona o odmeňovaní 553/2003 Z. z. a 138/2019 Z. z.

2. Zamestnávateľ určí tarifný plat zamestnancovi, okrem pedagogického a odborného zamestnanca, podľa príslušnej stupnice platových taríf do najvyššej platovej tarify platovej triedy, do ktorej ho zamestnávateľ zaradil, nezávisle od dĺžky započítanej praxe. Takto určený tarifný plat nesmie byť nižší ako by bol tarifný plat podľa zaradenia do platového stupňa /Zákon 553/2003 Z. z., §7, ods. 4/.

3. Okruh pracovných činností vykonávajúcich zamestnancami, ktorým sa tarifný plat určí podľa odseku 2, je po dohode zmluvných strán vymedzený nasledovne:

- odborná špecializovaná činnosť na úseku rozpočtovania, miezd, účtovníctva,

- samostatná odborná práca na úseku personálnych činností,

- školníčka, upratovačky, zamestnanci školskej jedálne.

4. **Odmena** /povinná v zmysle KZVS/ § 20 ods. 1 písm. g zákona č. 553/2003 Z. z, vo výške 100,- €. Odmena sa poskytne každému zamestnancovi, ktorý nie je v skúšobnej ani vo výpovednej dobe a jeho pracovný pomer ku dňu 30.11.2021 trvá najmenej 6 mesiacov. Odmena sa vyplatí vo výplate za mesiac november 2021, teda 15.12.2021.

 ***Článok 12***

 ***Pracovný čas zamestnancov***

1. V záujme vytvárania priaznivejších pracovných podmienok a podmienok zamestnávania a v zmysle § 85 ods. 8 ZP zamestnávateľ určuje pracovný čas na 37 a ½ hodiny týždenne.

2. Zamestnávateľ sa zaväzuje umožniť pedagogickým zamestnancom vykonávať činnosti súvisiace s priamou vyučovacou činnosťou, priamou výchovnou činnosťou a ďalším vzdelávaním mimo pracoviska.

3. V čase mimoriadnej situácie je zamestnávateľ oprávnený nariadiť výkon práce z domácnosti.

4. Za práce, kedy nie je možné nariadiť výkon práce z domácnosti, sa považuje práca na miestach: kuchárka, pomocná sila v kuchyni, upratovačka, školník, kurič, vychovávateľ ŠKD a pedagogický asistent.

5. Pracovný pomer na kratší pracovný čas a na určitú dobu, ktorý sa má skončiť podľa § 59 ods. 2 v čase mimoriadnej situácie alebo výnimočného stavu, do dvoch mesiacov po ich odvolaní je možné predĺžiť jedenkrát, najviac na jeden rok.

6. Pracovný čas tej istej zmeny môže zamestnávateľ po prerokovaní s príslušným odborovým orgánom rozdeliť na dve časti.

7. V zmysle § 52 Zákonníka práce – telepráca – vedenie mzdovej a personálnej agendy, vykonáva sa v rozsahu ustanoveného týždenného pracovného času z domácnosti zamestnanca. Zamestnávateľ zabezpečuje programové vybavenie a ochranu údajov.

 ***Článok 13***

 ***Dovolenka na zotavenie***

1. Základná výmera dovolenky je päť týždňov v kalendárnom roku.
2. Dovolenka zamestnanca, ktorý do konca kalendárneho roka dovŕši 33 rokov veku, šesť týždňov.
3. Dovolenka zamestnanca, ktorý nedovŕšil 33 rokov veku, ale trvalo sa stará o dieťa, je šesť týždňov.
4. Dovolenka pedagogického a odborného zamestnanca je deväť týždňov.
5. V záujme vytvárania priaznivejších pracovných podmienok a podmienok zamestnávania sa predlžuje výmera dovolenky na zotavenie nad rozsah ustanovený v § 103 ZP o jeden týždeň pre pedagogických zamestnancov a o dva týždne pre nepedagogických zamestnancov.
6. Zamestnávateľ poskytne v prvom polroku 2021 zamestnancovi na jeho žiadosť podľa § 141 ods. 3 písm. c/ ZP **jeden deň pracovného voľna** s náhradou funkčného platu. O pracovné voľno zamestnanec požiadať zamestnávateľa písomne.

Zamestnávateľ sa zaväzuje žiadané pracovné voľno poskytnúť za nasledovných podmienok:

a/ pracovné voľno sa poskytne ak zamestnanec požiada zamestnávateľa aspoň 3 pracovné dni vopred,

b/ pracovné voľno sa poskytne len ak tomu nebránia prevádzkové dôvody zamestnávateľa.

  **Tretia časť**

 ***Kolektívne vzťahy, práva a povinnosti zmluvných strán***

 ***Článok 14***

 ***Obdobie sociálneho mieru a jeho prerušenie***

(1) Zmluvné strany rešpektujú obdobie platnosti tejto KZ, ako obdobie sociálneho mieru s výnimkou, ak dôjde k postupu podľa článku 4 ods.1 tejto KZ.

(2) V prípade prerušenia sociálneho mieru postupom uvedeným v článku 4 ods. 1 KZ môžu zmluvné strany použiť aj krajné prostriedky na riešenie kolektívneho sporu, t. j. štrajk a výluku, pri splnení zákonných podmienok stanovených v zák.č.2/1991 o kolektívnom vyjednávaní a podmienok uvedených v tejto časti KZ.

(3) Právo zamestnancov na štrajk, zaručené Článkom 37 ods. 4 Ústavy Slovenskej republiky a Listinou základných práv a slobôd nie je ustanoveniami predchádzajúcich odsekov, ani ničím iným obmedzené a zmluvné strany sa zaväzujú ho nespochybňovať.

 ***Článok 15***

 ***Riešenie kolektívnych sporov***

(1) Kolektívnym sporom zmluvné strany rozumejú spor o uzatvorenie KZ alebo spor o uzatvorenie doplnku ku KZ, alebo spor o plnenie záväzku z KZ (ak nevzniká z neho nárok priamo zamestnancovi) v dobe účinnosti KZ, alebo v dobe účinnosti jednotlivých záväzkov z nej.

(2) Zmluvné strany sa zaväzujú, ak kolektívny spor nevyriešia rokovaním do 30 dní od predloženia návrhu na uzatvorenie KZ, jej doplnku, alebo návrhu na vyriešenie sporu o plnenie záväzku z KZ, využiť sprostredkovateľa na riešenie sporu zapísaného v zozname sprostredkovateľov na Ministerstve práce, sociálnych vecí a rodiny Slovenskej republiky (ďalej ministerstvo).

 (3) Zmluvné strany, ak kolektívny spor nevyriešia pred sprostredkovateľom podľa predchádzajúceho odseku, zvážia na základe spoločnej dohody využitie rozhodcu zapísaného na ministerstve, aby rozhodol ich kolektívny spor.

(4) Zmluvné strany sa dohodli na sankcii, pre prípad, ak niektorá zmluvná strana odmietne podpísať žiadosť o určenie sprostredkovateľa v zmysle ods. 2 tohto článku tak, že zmluvná strana, ktorá odmietne podpísať žiadosť o určenie sprostredkovateľa, zaplatí druhej zmluvnej strane sankciu za nesplnenie dohodnutého záväzku v sume 500 eur. Zmluvná pokuta podľa predchádzajúcej vety je splatná do 15 dní od jej vyúčtovania povinnej zmluvnej strane.

 ***Článok 16***

 ***Riešenie individuálnych nárokov zamestnancov a vybavovanie ich sťažností***

(1) Zmluvné strany sa zaväzujú rešpektovať právo zamestnanca na uplatnenie svojich individuálnych nárokov z pracovnoprávnych vzťahov prostredníctvom inšpekcie práce alebo na súde.

(2) Zmluvné strany sa dohodli, že pri riešení sťažnosti zamestnanca budú postupovať objektívne, v súlade so všeobecne záväznými predpismi (§ 13 ods.5 ZP).

 ***Článok 17***

 ***Zabezpečenie činnosti odborových orgánov***

(1) Zmluvné strany sa dohodli, že budú racionálne riešiť zabezpečenie nevyhnutnej prevádzkovej činnosti odborovej organizácie, aby mohla riadne vykonávať svoje poslanie. Na splnenie povinnosti vyplývajúcej z §-u 240 ZP sa zamestnávateľ zaväzuje na dobu existencie odborovej organizácie poskytnúť jej

a) priestory na zverejňovanie informácií o ochrane práce, o kolektívnom vyjednávaní, o pracovnoprávnych otázkach a odborovej činnosti v záujme zabezpečenia riadnej informovanosti zamestnancov.

(2) Zamestnávateľ poskytne zamestnancovi pracovné voľno s náhradou mzdy na výkon funkcie v orgánoch odborovej organizácie podľa jeho potreby a tiež umožní úpravu rozvrhu priamej vyučovacej alebo výchovnej činnosti pedagogickým zamestnancom - funkcionárom odborových orgánov, na zabezpečenie nevyhnutnej činnosti odborových orgánov.

(3) Zamestnávateľ sa zaväzuje poskytovať pracovné voľno s náhradou mzdy funkcionárom, ktorí sú zvolení do orgánov Rady odborovej organizácie a do orgánov Odborového zväzu pracovníkov školstva a vedy na Slovensku (ďalej Odborový zväz) na zabezpečenie ich činnosti a poslania v nevyhnutnom rozsahu, najmenej však:

- predseda výboru ZO – 5 dní v roku,

- členovia výboru ZO - 3 dni v roku.

(4) Zamestnávateľ poskytne zamestnancom pracovné voľno na nevyhnutne potrebný čas s náhradou platu v sume jeho funkčného platu na kontinuálne vzdelávanie, rekondičné pobyty a zástupcom zamestnancov na vzdelávanie, odborné školenia, školenia v oblasti pracovnoprávnych vzťahov kolektívneho vyjednávania a sociálneho dialógu organizovaného Radou ZO OZ PŠaV na Slovensku, OZ PŠaV na Slovensku v nevyhnutnom rozsahu, najmenej však:

- predseda výboru ZO - 5 dní v roku,

- členovia výboru ZO - 3 dni v roku.

(5) Členský príspevok - člen, ktorý skončil pracovný pomer a poberá len dôchodok, člen, ktorý je na materskej dovolenke a rodičovskej dovolenke a poberá len materský alebo rodičovský príspevok, člen dlhodobo práceneschopný, ktorý poberá len nemocenské dávky, člen vedený v evidencii uchádzačov o prácu a člen bez príjmu platí členský príspevok vo výške 1, - € mesačne.

 ***Článok 18***

***Pracovné podmienky, podmienky zamestnávania a úprava spolurozhodovania, prerokovania*** ***uplatnenia práva na informácie a na kontrolnú činnosť v tejto oblasti***

1. Zamestnávateľ sa zaväzuje plniť povinnosti vyplývajúce mu z právnych

predpisov a tejto KZ, najmä:

1. **vyžiadať si predchádzajúci súhlas odborovej organizácie alebo rozhodnúť po dohode s ňou v nasledovných prípadoch:**

- vydanie pracovného poriadku u zamestnávateľa (§ 12 ZOVZ),

* vydanie predpisov a pravidiel o BOZP (§ 39 ods. 2 ZP),
* nerovnomerné rozvrhnutie pracovného času (§ 87 ods. 2 ZP),
* určenie začiatku a konca pracovného času a na rozvrh pracovných zmien (§ 90 ods .4 ZP),
* výpoveď alebo okamžité zrušenie pracovného pomeru zástupcom zamestnancov, na ktorých sa vzťahuje zvýšená ochrana (§ 240 ods.9 ZP),
* určenie podrobnejších podmienok poskytnutia prestávky na odpočinok a jedenie vrátane jej predĺženia (§ 91 ods.2 ZP),
* rozsah a podmienky práce nadčas (§97 ods. 9 ZP),
* prijatie plánu dovoleniek na príslušný rok (§ 111 ods. 1 ZP),
* na určenie hromadného čerpania dovolenky (§ 111 ods. 2 ZP),

 - zavádzanie noriem spotreby práce a ich zmien (§ 133 ods. 3 ZP),

* vymedzenie vážnych prevádzkových dôvodoch, pre ktoré zamestnávateľ nemôže zamestnancovi prideľovať prácu a pri ktorých sa mu poskytuje 60% jeho funkčného platu (§ 142 ods. 4 ZP),
* určenie prídelu do sociálneho fondu, jeho čerpaní a použití a poskytnutí príspevku odborovej organizácii (§ 3, § 7 ods. 3 zák. č. 152/1994 Z .z. o sociálnom fonde),

**b) písomne informovať odborovú organizáciu najmä:**

 - ak má dôjsť k prechodu práv a povinností z pracovnoprávnych vzťahov najneskôr 1

 mesiac predtým,

 a) o dátume alebo navrhovanom dátume prechodu,

 b) o dôvodoch prechodu,

 c) o pracovnoprávnych, ekonomických a sociálnych dôsledkoch prechodu na zamestnancov,

d) o plánovaných opatreniach prechodu vzťahujúcich sa na zamestnancov (§ 29 ods. 1 ZP),

 - o dohodnutých nových pracovných pomeroch u zamestnávateľa raz za 1/2 šk.- roka (§ 47 ods. 4 ZP),

 - o pracovných miestach na neurčitý čas, ktoré sa u neho uvoľnili (§ 48 ods. 8 ZP),

- o možnostiach pracovných miest na kratší pracovný čas a na ustanovený týždenný pracovný čas (§ 49 ods. 6 ZP),

 - pri hromadnom prepúšťaní o

 a) dôvodoch hromadného prepúšťania,

 b) počte a štruktúre zamestnancov, s ktorými sa má pracovný pomer rozviazať,

 c) celkovom počte a štruktúre zamestnancov, ktorých zamestnáva,

 d) dobe, počas ktorej sa hromadné prepúšťanie bude uskutočňovať,

 e) kritériách na výber zamestnancov, s ktorými sa má pracovný pomer skončiť (§ 73 ods. 2 ZP),

- o výsledkoch prerokovania opatrení na zamedzenie hromadnému prepúšťaniu (§ 73 ods. 2 a 4 ZP),

* dať k nahliadnutiu štvrťročne výkazy celého účtovníctva (§ 229 ods. 1, 2 ZP);

**Do odseku b/ sa dopĺňa:
-** zabezpečenie mimoriadnej lekárskej prehliadky vo vzťahu
 k práci(§ 30e ods.6 zákona č.355/2007 Z. z.)

-určenie týždenného rozsahu priamej výchovnovzdelávacej činnosti (§7 ods. 3 zák. č. 138/2019 Z. z.)

- plán profesijného rozvoja (§40 ods. 4 zák. č. 138/2019 Z. z.

**c) vopred prerokovať s odborovou organizáciou najmä:**

 - opatrenia zamestnávateľa pri prechode práv a povinností z pracovnoprávnych vzťahov (§ 29 ods. 2 ZP),

- opatrenia, ktoré môžu predísť hromadnému prepúšťaniu zamestnancov (§ 73 ods. 2

 ZP),

- výpoveď alebo okamžité skončenie pracovného pomeru (§ 74 ZP),

- zavedenie pružného pracovného času (§ 88 ods. 1 ZP),

* dočasné prerušenie výkonu práce zamestnancovi (§ 141a ZP),
* rozhodnutie, či ide o neospravedlnené zameškanie práce (§ 144a ods. 6 ZP),
* opatrenia zamerané na starostlivosť o kvalifikáciu zamestnancov, jej prehlbovanie a zvyšovanie (§ 153 ZP),
* opatrenia na utváranie podmienok na zamestnávanie zamestnancov so zmenenou

 pracovnou schopnosťou (§ 159 ods. 4 ZP),

* požadovanú náhradu škody a obsah dohody na jej náhradu od zamestnanca ak presahuje 34 € (§ 191 ods. 4 ZP),
* rozsah zodpovednosti zamestnávateľa za škodu zamestnancovi a jej náhrady pri

 pracovnom úraze alebo chorobe z povolania (§ 198 ods. 2 ZP),

 - stav, štruktúru a predpokladaný vývoj zamestnanosti a plánované opatrenia, najmä, ak je ohrozená zamestnanosť (§ 237 ods. 2 písm. a) ZP),

 - rozhodnutia, ktoré môžu viesť k zásadným zmenám v organizácii práce alebo v

 zmluvných podmienkach (§ 237 ods. 2 písm. c) ZP ),

 - organizačné zmeny, za ktoré sa považujú obmedzenie alebo zastavenie činnosti

 zamestnávateľa alebo jeho časti, zlúčenie, splynutie, rozdelenie, zmena právnej formy zamestnávateľa (§ 237 ods. 2 písm. d) ZP),

 - opatrenia na predchádzanie vzniku úrazov a chorôb z povolania a na ochranu zdravia

 zamestnancov (§ 237 ods. 2 písm. e) ZP),

* zabezpečenie mimoriadnej lekárskej prehliadky vo vzťahu k práci(§ 30e ods.6 zákona č.355/2007 Z. z.),
* určenie týždenného rozsahu priamej výchovnovzdelávacej činnosti (§7 ods. 3 zák. č. 138/2019 Z. z.),
* plán profesijného rozvoja (§40 ods. 4 zák. č. 138/2019 Z. z.).

**d) umožniť odborovej organizácii** vykonávanie kontrolnej činnosti v oblasti dodržiavania pracovnoprávnych predpisov vrátane mzdových predpisov a záväzkov vyplývajúcich z tejto kolektívnej zmluvy a za tým účelom jej poskytovať potrebné informácie, konzultácie a doklady (§ 239 ZP).

***Článok 19***

 ***Záväzky odborovej organizácie***

(1) Odborová organizácia sa zaväzuje po dobu účinnosti tejto KZ dodržiavať sociálny

 mier so zamestnávateľom v zmysle článku 14 ods.1 tejto KZ.

 (2) Odborová organizácia sa zaväzuje informovať zamestnávateľa o situácii vedúcej

 k porušeniu sociálneho mieru z jej strany a zo strany zamestnancov.

 (3) Odborová organizácia sa zaväzuje prizývať na zasadnutia svojich najvyšších orgánov zástupcu zamestnávateľa za účelom hodnotenia plnenia záväzkov z kolektívnej zmluvy.

 (4) Odborová organizácia sa zaväzuje informovať zamestnávateľa o každej zmene v odborovom orgáne základnej organizácie, pôsobiacej u zamestnávateľa ( § 230 ZP).

 ***Článok 20***

 ***Bezpečnosť a ochrana zdravia pri práci***

(1) Zamestnávateľ v rozsahu svojej pôsobnosti a v súlade s ustanoveniami §147 ZP a § 5 až 10 zákona NR SR č. 124/2006 Z. z. o BOZP v znení neskorších predpisov sa zaväzuje sústavne zaisťovať bezpečnosť a ochranu zdravia zamestnancov pri práci a na ten účel vykonávať potrebné opatrenia vrátane zabezpečovania prevencie, potrebných prostriedkov a vhodného systému na riadenie ochrany práce.

(2) Zamestnávateľ v záujme toho sa zaväzuje:

a)zaraďovať zamestnancov na výkon práce so zreteľom na ich zdravotný stav a schopnosti, kvalifikačné predpoklady a odbornú spôsobilosť (§ 6 ods. 1 písm. o/ zákona o BOZP),

b) bezodkladne oznámiť vznik registrovaného pracovného úrazu príslušnému odborovému orgánu (§ 17 ods. 5 písm. a) bod1 zákona o BOZP),

c)pravidelne, zrozumiteľne a preukázateľne oboznamovať každého zamestnanca s právnymi a ostatnými predpismi na zaistenie BOZP, so zásadami bezpečnej práce, so zásadami bezpečného správania na pracovisku a s bezpečnými pracovnými postupmi a overovať ich znalosť (§ 7 ods. 1 zákona o BOZP),

d) odstraňovať nedostatky zistené kontrolnou činnosťou (§ 9 ods. 2 zákona o BOZP),

e)poskytovať zamestnancom pracovný odev a pracovnú obuv, ak pracujú v prostredí v ktorom odev alebo obuv podlieha mimoriadnemu opotrebovaniu alebo mimoriadnemu znečisteniu (6 ods. 3 písm. a) zákona o BOZP),

f) zabezpečovať zamestnancom pitný režim, ak to vyžaduje ochrana ich života alebo zdravia a poskytovať im umývacie, čistiace a dezinfekčné prostriedky na zabezpečenie telesnej hygieny., zabezpečovanie pitného režimu je zamestnávateľ povinný upraviť vnútorným predpisom (§ 6 ods. 3 písm. b) zákona o BOZP),

Poznámka: Pitný režim je zabezpečený - v kuchyni aj v areáli školy je pitná voda.

g) zabezpečiť zástupcom zamestnancov pre bezpečnosť na plnenie ich úloh vzdelávanie, a umožniť im vykonávať funkciu v rámci ich oprávnení, poskytnúť im v primeranom rozsahu pracovné voľno s náhradou mzdy a vytvoriť nevyhnutné podmienky na výkon ich funkcie (§ 240 Zákonníka práce a § 19 ods. 3 a 5 zákona o BOZP),

h)kontrolovať či zamestnanec nie je v pracovnom čase pod vplyvom alkoholu (§ 9 ods. 1 písm. b) zákona o BOZP),

ch) kontrolovať určený zákazfajčenia v priestoroch zamestnávateľa (§ 9 ods. 1 písm. b) zákona o BOZP),

i)umožniť vykonávanie kontroly nad stavom BOZP príslušnému odborovému orgánu a povereným pracovníkom OZ PŠaV (ZIBP) (§ 149 ZP a § 29 zákona o BOZP),

j)znášať náklady spojené so zaisťovaním BOZP a nepresúvať ich na zamestnancov (§ 6 ods.11 zákona o BOZP),

***Článok 21***

***Kontrola odborových orgánov v oblasti BOZP***

(1) Odborová organizácia sa zaväzuje vykonávať kontrolu nad stavom BOZP u zamestnávateľa.

 (2) Odborová organizácia v záujme toho bude v súlade s § 149 ZP

a)kontrolovať ako zamestnávateľ plní svoje povinnosti v starostlivosti o BOZP a či sústavne vytvára podmienky bezpečnej a zdravotne neškodnej práce, pravidelne preverovať pracovisko a zariadenie zamestnávateľa pre zamestnancov a kontrolovať hospodárenie zamestnávateľa s osobnými ochrannými pracovnými prostriedkami,

b)kontrolovať či zamestnávateľ riadne vyšetruje príčiny pracovných úrazov, zúčastňovať sa na zisťovaní príčin pracovných úrazov a chorôb z povolania, prípadne ich sami vyšetrovať,

c)požadovať od zamestnávateľa odstránenie nedostatkov v prevádzke na strojoch a zariadeniach, alebo pri pracovných postupoch a prerušenie práce v prípade bezprostredného a vážneho ohrozenia života alebo zdravia zamestnancov a ostatných osôb zdržiavajúcich sa v priestoroch alebo pracovisku zamestnávateľa s jeho vedomím,

d) zúčastňovať sa na rokovaniach o otázkach BOZP.

  ***Článok 22***

 ***Zdravotná starostlivosť***

Zamestnávateľ sa zaväzuje :

a)umožniť preventívne lekárske prehliadky zdravotného stavu zamestnanca na svoj náklad ((§30e ods. 18 zákona NR SR č.355/2007 Z.z ),

b)vybaviť pracoviská príslušnými hygienickými pomôckami a stav lekárničiek udržiavať v zmysle platných noriem,

c)po dohode s odborovou organizáciou v odôvodnených prípadoch prispievať na liečebnú a rehabilitačnú starostlivosť zamestnancov,

d) počas dočasnej pracovnej neschopnosti zamestnanca výška náhrady príjmu je v období

- od prvého dňa pracovnej neschopnosti 50 % denného vymeriavacieho základu zamestnanca,

- od štvrtého dňa do desiateho dňa dočasnej pracovnej neschopnosti zamestnanca 80 % denného vymeriavacieho základu (§ 8 zak.č.462/2003 Z. z.),

 ***Článok 23***

***Rekreačná starostlivosť a starostlivosť o deti zamestnancov***

(1) Základná organizácia zabezpečí v rámci využívania vlastných i prenajatých rekreačných zariadení organizovanie doplnkovej rekreácie v čase hlavných i vedľajších prázdnin. Podľa vnútorných zväzových zásad v čase hlavných prázdnin poskytne príspevok na rekreačné poukazy pre zamestnancov - členov OZ PŠaV na Slovensku a ich rodinných príslušníkov.

(2) Zamestnávateľ poskytne matkám a osamelým zamestnancom s deťmi do desať rokov okrem dovolenky neplatené voľno na ich žiadosť na ďalšiu starostlivosť o deti, v čase školských prázdnin, pokiaľ tomu nebránia vážne prevádzkové dôvody v dĺžke 5 dní. Poskytovanie tohto voľna sa nesmie viazať na čerpanie dovolenky.

***Článok 24***

 ***Stravovanie***

(1) Zamestnávateľ sa zaväzuje v zmysle § 152 ZP zabezpečovať zamestnancom vo všetkých pracovných zmenách stravovanie zodpovedajúce zásadám správnej výživy priamo na pracoviskách alebo v ich blízkosti, s výnimkou zamestnancov vyslaných na pracovnú cestu, ktorí na svojom pravidelnom pracovisku odpracovali viac ako štyri hodiny.

(2) Zamestnávateľ bude zabezpečovať stravovanie podaním jedného teplého hlavného jedla, vrátane vhodného nápoja v priebehu pracovnej zmeny vo vlastnom zariadení, v stravovacom zariadení iného zamestnávateľa alebo prostredníctvom právnickej osoby. Za pracovnú zmenu sa pre tento účel považuje výkon práce dlhší ako štyri hodiny.

(3) Zamestnávateľ prispieva na stravovanie z rozpočtu zamestnávateľa sumou vo výške 55 % ceny jedla, najviac však na každé jedlo do sumy 55 % stravného poskytovaného pri pracovnej ceste v trvaní 5 až 12 hodín podľa zákona o cestovných náhradách č. 283/2002 Z. z. v znení neskorších predpisov.

(4) Zamestnávateľ sa zaväzuje prispievať na stravovanie aj zo sociálneho fondu v zmysle zákona č. 152/1994 Z. z. o sociálnom fonde v znení neskorších predpisov v sume 0,10 € na jedno hlavné jedlo.

(5) Zamestnávateľ umožní vo svojich zariadeniach stravovanie aj iným osobám nasledovne:

a) bývalí zamestnanci zamestnávateľa - za plnú sumu ceny stravného lístka,

b) iné dospelé osoby - za plnú sumu ceny stravného lístka.

 ***Článok 25***

 ***Starostlivosť o bývanie***

 Zamestnávateľ, ak spravuje byty vo svojej pôsobnosti, sa zaväzuje informovať odborovú organizáciu o obsadení služobných bytov a oprávnenosti ich užívania.

 ***Článok 26***

 ***Starostlivosť o kvalifikáciu***

(1) Zamestnávateľ sa zaväzuje starať sa o prehlbovanie kvalifikácie zamestnancov, prípadne jej zvyšovanie, dodržiavať § 3 ods. 3 a 5 OVZ a dbať, aby zamestnanci boli zamestnávaní prácami zodpovedajúcimi dosiahnutej kvalifikácii.

(2) Zamestnancom, ktorí si zvyšujú kvalifikáciu a majú uzavreté príslušné dohody so

 zamestnávateľom, bude poskytovať pracovné úľavy a ekonomické zabezpečenie podľa platných predpisov.

(3) Zamestnávateľ poskytne pedagogickému zamestnancovi a odbornému zamestnancovi pracovné voľno s náhradou funkčného platu v rozsahu

a) päť pracovných dní v kalendárnom roku na účasť na profesijnom rozvoji,

b) ďalších päť pracovných dní na prípravu a vykonanie prvej alebo druhej atestácie,

c) ďalších päť pracovných dní na účasť na rozširujúcom module funkčného vzdelávania, ak ide o riaditeľa, vedúceho pedagogického zamestnanca a vedúceho odborného zamestnanca.

(4) Ak trvá pracovný pomer pedagogického zamestnanca len v období školského vyučovania, vzniká mu za každý kalendárny mesiac trvania pracovného pomeru nárok na pol dňa pracovného voľna podľa odseku 3 písm a).

***Článok 27***

***Zásady pre tvorbu a použitie sociálneho fondu***

(1) Zmluvné strany sa dohodli, že výška sociálneho fondu sa určuje nasledovne:

Celkový ročný prídel do sociálneho fondu je tvorený:

a) povinným prídelom je vo výške 1 % a

b) ďalším prídelom vo výške 0,5 %

(2) Základom na určenie ročného prídelu do fondu je súhrn hrubých platov zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých platov zúčtovaných zamestnancom na výplatu za príslušný kalendárny mesiac.

(3) Zamestnávateľ poskytne odborovej organizácii príspevok z fondu na úhradu jej nákladov pri realizácii kolektívneho vyjednávania v sume rovnajúcej sa 0,05% zo súhrnu hrubých miezd alebo platov zúčtovaných zamestnancom na výplatu za kalendárny rok.

(4) Podrobnejšie je upravená tvorba fondu, jeho výška, použitie a poskytovanie príspevku zamestnancom v prílohe B), ktorá je súčasťou tejto KZ.

 **Štvrtá časť**

***Článok 28***

***Záverečné ustanovenia***

1. Táto KZ je vyhotovená v dvoch rovnopisoch. Každá zo zmluvných strán dostane po jednom podpísanom rovnopise.
2. Zmluvné strany vyhlasujú, že túto kolektívnu zmluvu si prečítali, súhlasia s jej obsahom a preto ju na znak toho podpisujú.
3. Zamestnávateľ sa zaväzuje v súlade s §5a ods. 5 písm. b) zák. 211/2000 Z. z. bezodkladne, najneskôr nasledujúci pracovný deň po podpise kolektívnej zmluvy, kolektívnu zmluvu zverejniť na svojej internetovej stránke.

V Bušinciach, dňa 1. 3. 2021

............................................... ......................................................................

 odborová organizácia zamestnávateľ

**Splnomocnenie**

 Základná organizácia OZ PŠaV na Slovensku pri Základnej škole s materskou školou, Krtíšska 26, 991 22 Bušince, IČO: 42311101, na základe uznesenia Výboru základnej organizácie, zo dňa 11. 12. 2020, ktorý je jej štatutárnym orgánom, splnomocňuje týmto PaedDr. Evu Cirbusovú, predsedu základnej organizácie, aby zastupoval v plnom rozsahu bez obmedzenia našu organizáciu v rokovaní so zamestnávateľom o uzatvorenie kolektívnej zmluvy na rok 2021, ako aj splnomocňuje ho na podpísanie kolektívnej zmluvy na rok 2021 v mene našej základnej organizácie.

Bušince, 11. 12. 2020 ----------------------------------------------------------

 za Výbor ZO OZ

Splnomocnenie prijímam.

Bušince, 11. 12. 2020

 ----------------------------------------------------------

 PaedDr. Eva Cirbusová

## **Zásady pre tvorbu a použitie sociálneho fondu**

**Článok 1**

  **Všeobecné ustanovenia**

(1) V tejto prílohe sa upravuje podrobnejšie tvorba, použitie, podmienky čerpania, rozpočet a hospodárenie s prostriedkami sociálneho fondu v zmysle zákona č.152/1994 (ďalej len "SF") v znení neskorších predpisov u zamestnávateľa.

(2) Príspevok zo SF sa môže poskytnúť odborovej organizácii v súlade s čl. 27 tejto KZ, zamestnancom a ich rodinným príslušníkom a bývalým zamestnancom, ktorých zamestnávateľ alebo jeho právny predchodca zamestnával ku dňu odchodu do dôchodku. Odborová organizácia aktívne spolupracuje so zamestnávateľom na tvorbe rozpočtu a použitia SF.

(3)V priebehu roka sa môže rozpočet SF v jednotlivých položkách upravovať podľa potrieb zamestnancov po odsúhlasení zamestnávateľom a odborovou organizáciou.

(4) Nevyčerpané finančné prostriedky SF prechádzajú do nasledujúceho obdobia.

(5) Prostriedky SF sa vedú na samostatnom účte zamestnávateľa č. ú: 1644290554/0200

(6) Prevod finančných prostriedkov sa uskutoční do päť dní po dni dohodnutom na výplatu platu. Zúčtovanie prostriedkov fondu za kalendárny rok vykoná zamestnávateľ najneskôr 31. januára nasledujúceho roka. V prípade zrušenia organizácie bez právneho nástupcu, vzniknuté nároky na plnenia z fondu sa uspokojujú ako nároky z pracovného pomeru.

(8) Zamestnávateľ poskytne odborovej organizácii príspevok z fondu na úhradu nákladov odborovej organizácii vynaložených na spracovanie analýz a expertíz alebo iných služieb nevyhnutných na realizáciu kolektívneho vyjednávania v sume rovnajúcej sa 0,05% zo súhrnu hrubých miezd zúčtovaných zamestnancom na výplatu za kalendárny rok. Ak sa prostriedky podľa predchádzajúcej vety v bežnom roku nevyčerpajú v dohodnutej sume, nevyčerpaná časť týchto prostriedkov môže byť použitá v nasledujúcom roku.

(9) Zamestnávateľ je povinný odsúhlasiť všetky výdavky zo SF s odborovou organizáciou.

(10) Za dodržiavanie pravidiel o hospodárení so SF je zodpovedný poverený zamestnanec zamestnávateľa pani Erika Vargová a predseda odborovej organizácie.

 **Článok** **3**

## **Použitie a čerpanie sociálneho fondu**

**1. Tvorba fondu**

RO ZŠ s MŠ Bušince ako zamestnávateľ tvorí sociálny fond v nasledujúcom rozsahu :

 **Povinný prídel vo výške 1%** zo základu, ktorým je súhrn hrubých miezd /platov/ zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých miezd alebo platov zúčtovaných zamestnancom na výplatu za príslušný kalendárny mesiac.

 **Ďalší prídel vo výške 0,50 %** zo základu, ktorým je súhrn hrubých miezd /platov/ zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých miezd alebo platov zúčtovaných zamestnancom na výplatu za príslušný kalendárny mesiac.

**2. Vedenie fondu**

Prostriedky fondu RO vedie na osobitnom účte v banke.

RO ZŠ s MŠ Bušince tvorí fond najneskôr v deň dohodnutý na výplatu mzdy. V prípade, že sa mzda vypláca vo viacerých výplatných termínoch, za deň výplaty sa považuje posledný dohodnutý deň výplaty mzdy za uplynulý kalendárny mesiac.

Prevod finančných prostriedkov sa uskutoční do piatich dní po dni dohodnutom na výplatu mzdy, najneskôr do konca kalendárneho mesiaca.

RO ZŠ s MŠ Bušince môže za mesiac december tvoriť fond z predpokladanej výšky miezd alebo platov a previesť finančné prostriedky na účet fondu do 31.decembra.

Zúčtovanie prostriedkov fondu za kalendárny rok vykoná RO ZŠ s MŠ Bušince najneskôr do 31. januára nasledujúceho roka.

Nevyčerpaný zostatok fondu sa prevádza do nasledujúceho roka.

**3. Použitie fondu**

ZŠ s MŠ Bušince v rámci realizácie svojej sociálnej politiky poskytuje zamestnancom z fondu príspevok na :

1. stravovanie zamestnancov nad rozsah ustanovený osobitnými predpismi
2. dopravu do zamestnania a späť paušálne podľa možnosti RO
3. účasť na kultúrnych a športových podujatiach
4. rekreácie a služby, ktoré zamestnanec využíva na regeneráciu pracovnej sily
5. zdravotnú starostlivosť
6. sociálnu výpomoc a peňažné pôžičky
7. ďalšiu realizáciu podnikovej sociálnej politiky v oblasti starostlivosti o zamestnancov
8. odmeny pri životných jubileách
9. príspevok pri prvom odchode do dôchodku
10. rezerva soc. fondu

 Príspevok z fondu podľa bodu 2, písm. a)  bude zamestnancom poskytovaný mesačne na základe skutočného počtu odobratých jedál vo výške určenej rozhodnutím riaditeľky RO.

 Príspevok z fondu podľa bodu 2, písm. b) bude zamestnancom poskytnutý 2x ročne vo výške určenej rozhodnutím riaditeľky RO. Okruh zamestnancov určí riaditeľ RO v rozhodnutí.

 Príspevok z fondu podľa bodu 2, písm. c) bude zamestnancom poskytnutý vo výške určenej rozhodnutím riaditeľky RO po predložení dokladu o návšteve kultúrneho alebo športového podujatia. Doklady je možne predkladať počas celého kalendárneho roka – maximálne do 30.11. v danom roku. Príspevok bude vyplácaný v mzde za mesiac november vo výplatnom termíne organizácie.

 Príspevok z fondu podľa bodu 2, písm. d) bude zamestnancom poskytnutý vo výške určenej rozhodnutím riaditeľky RO po predložení dokladu o zaplatení rekreácie, prípadne služieb s rekreáciou spojených. Doklady je možne predkladať počas celého kalendárneho roka – maximálne do 30.11.v danom roku. Príspevok bude vyplácaný v mzde za mesiac november vo výplatnom termíne organizácie.

 Príspevok z fondu podľa bodu 2, písm. e) bude zamestnancom poskytnutý na : /uviesť konkrétne úkony preventívnej zdravotnej starostlivosti, ktoré neuhrádza zdravotná poisťovňa/ vo výške určenej rozhodnutím riaditeľky RO po predložení dokladu o zaplatení tohto úkonu. Doklady je možne predkladať počas celého kalendárneho roka – maximálne do30.11. v danom ruku. Príspevok bude vyplácaný v mzde za mesiac november vo výplatnom termíne organizácie.

 Príspevok z fondu podľa bodu 2, písm. f) bude zamestnancom poskytnutý na základe žiadosti zamestnanca o poskytnutie návratnej pôžičky /sociálnej výpomoci/ maximálne do výšky určenej rozhodnutím riaditeľky RO.Tento príspevok bude poskytovanýv prípade, že sa zamestnanec dostane nečakane do ťažšej finančnej situácie (napr. z dôvodu úmrtia hlavného živiteľa rodiny, pri pracovnom úraze alebo inom poškodení zdravia, pri živelnej pohrome alebo inej mimoriadnej udalosti).

**4. Možnosť vyplatiť paušál bez preukázania dokladu**

 Príspevok z fondu podľa bodu 2, písm. g) bude zamestnancom vyplácaný paušálne v sume určenej rozhodnutím riaditeľky RO . Príspevok bude vyplatený v mzde za mesiac máj a november vo výplatnom termíne organizácie podľa fin. možnosti organizácie.

 Príspevok z fondu podľa bodu 2, písm. h) pri životných jubileách (50 a 60 rokov).

 Príspevok z fondu podľa bodu 2, písm. i) pri prvom odchode na dôchodok.

**5. Rozhodnutie o  výške poskytovaných príspevkov zo sociálneho fondu**

 V zmysle zákona 152/1994 Z. z. o sociálnom fonde v znení neskorších predpisov a v zmysle vnútorný predpisu o zásadách RO ZŠ s MŠ Bušince pre tvorbu a použitie sociálneho fondu v zmysle zákona č.152/1994 Z. z. v znení neskorších predpisov týmto

u r č u j e m

príspevky zo sociálneho fondu v nasledovnej výške:

1. stravovanie zamestnancov nad rozsah ustanovený osobitnými predpismi vo výške 0,10 €/poskytnutý obed
2. dopravu do zamestnania a späť paušálne podľa možnosti zamestnávateľa 2x do roka cesta do zamestnania a späť minimálne 20 + 20 €
3. účasť na kultúrnych a športových podujatiach vo výške 10 €/zamestnanec - kalendárny rok
4. rekreácie a služby, ktoré zamestnanec využíva na regeneráciu pracovnej sily vo výške 30 €/zamestnanec - kalendárny rok
5. zdravotnú starostlivosť vo výške 15 €/zamestnanec – 1 krát za 3 roky
6. sociálnu výpomoc a peňažné pôžičky do výšky 80 €/zamestnanec - kalendárny rok
7. paušálny príspevok vo výške 20 €/kalendárny rok
8. príspevok pri životných jubileí 130 €/osoba
9. príspevok pri odchode na dôchodok 170 €/osoba

 **Rozpočet sociálneho fondu**

**(1) Predpokladaný príjem sociálneho fondu na rok 2021**

**a)** **povinný prídel vo výške 1%**  **4 510,- €**

**b)** **ďalší prídel podľa §3 odst.1b** 0,5%  **2 255,- €**

**c)** **zostatok SF z predchádzajúcich rokov**   **3 239,61 €**

d) splátok pôžičiek poskytnutých z FKSP 0

e) splátky návratných sociálnych výpomocí 0

f) iné príjmy 0

**Spolu: 10 004,61 €**

**príspevky zo sociálneho fondu v nasledovnej výške :**

1. stravovanie zamestnancov nad rozsah ustanovený osobitnými predpismi vo výške 0,10 €/poskytnutý obed
2. dopravu do zamestnania a späť paušálne podľa možnosti zamestnávateľa 2x do roka cesta do zamestnania a späť minimálne 20 + 20 €
3. účasť na kultúrnych a športových podujatiach vo výške 10 € /zamestnanec - kalendárny rok
4. rekreácie a služby, ktoré zamestnanec využíva na regeneráciu pracovnej sily vo výške 30 €/zamestnanec - kalendárny rok
5. zdravotnú starostlivosť vo výške 15 €/zamestnanec – 1 krát za 3 roky
6. sociálnu výpomoc a peňažné pôžičky návratné do výšky 80 €/zamestnanec - kalendárny rok
7. paušálny príspevok minimálne vo výške 20 €/kalendárny rok
8. odmeny pri živ. jubileách 130 €/osoba
9. príspevok pri odchode na dôchodok 170 €/ osoba
10. rezerva soc. fondu

 **Rozpočet výdavkov:**

1. **900,-**
2. **2 000,-**
3. **480,-**
4. **1 440,-**
5. **240,-**
6. **0,-**
7. **960,-**
8. **260,-**
9. **170,-**
10. **3 554,61**

**Spolu: 10 004,61 €**

Tieto zásady sú súčasťou KZ.

.................................. .................................................

 zamestnávateľ odborová organizácia